Diari Oficial de la Generalitat Valenciana


Sumari del DOGV 7766, del 22-04-2016 (2016/2733)

RESOLUCIÓ de 21 d'abril de 2016, del director territorial d'Educació, Investigació, Cultura i Esport de Castelló, per la qual s'estableixen el calendari i el procediment d'admissió de l'alumnat als ensenyaments d'Educació Infantil, Primària, ESO i Batxillerat en centres públics i centres privats concertats, no universitaris, per al curs 2016-2017, en l'àmbit competencial de la província de Castelló.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7766

Data del DOGV
:   22-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2733


Data del document
:   21-04-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 21 d'abril de 2016, del director territorial d'Educació, Investigació, Cultura i Esport de Castelló, per la qual s'estableixen el calendari i el procediment d'admissió de l'alumnat als ensenyaments d'Educació Infantil, Primària, ESO i Batxillerat en centres públics i centres privats concertats, no universitaris, per al curs 2016-2017, en l'àmbit competencial de la província de Castelló. [2016/2733]  
El Decret 40/2016, de 15 d'abril, del Consell (DOCV 7762, 18.04.2016), regula l'admissió als centres docents públics i privats concertats que imparteixen ensenyaments d'Educació Infantil, Educació Primària, Educació Secundària Obligatòria i Batxillerat.  
A més, el procediment per a l'admissió d'aquest alumnat ha sigut regulat per l'Ordre 7/2016, de 19 d'abril, de la Conselleria d'Educació, Investigació, Cultura i Esport, per la qual es regula el procediment d'admissió de l'alumnat en els centres docents sostinguts amb fons públics de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria i Batxillerat (DOCV 7765, 21.04.2016). En l'article 11 estableix que, en el primer trimestre de l'any natural, la direcció territorial dictarà una resolució en què es determine el calendari d'admissió de l'alumnat en els centres públics i privats concertats del seu àmbit competencial. A més, la disposició transitòria primera estableix que les resolucions a què es fa referència en l'article 11 es podran dictar durant el mes d'abril per al procés d'admissió corresponent al curs 2016-2017.  
  
D'acord amb aquest marc normatiu, és necessari i oportú establir, per al curs 2016-2017, en l'àmbit competencial de la província de Castelló, el calendari d'admissió de l'alumnat en els centres docents públics i privats concertats que impartisquen els ensenyaments no universitaris esmentats.  
Per tot això, i en virtut de les facultats conferides per l'article 33 del Decret 155/2015, pel qual s'aprova el Reglament orgànic i funcional de la Conselleria d'Educació, Investigació, Cultura i Esport (DOCV 7620, 22.09.2015), resolc:  
  
Primer  
L'admissió de l'alumnat, per al curs 2016-2017, en els centres públics i centres privats concertats d'Educació Infantil i Primària de la província de Castelló que imparteixen ensenyaments d'Educació Infantil i/o Educació Primària, es produirà d'acord amb el calendari que apareix en l'annex I de la present resolució.  
  
Segon  
L'admissió de l'alumnat, per al curs 2016-2017, en els centres públics i centres privats concertats d'Educació Secundària de la província de Castelló que imparteixen ensenyaments d'Educació Secundària Obligatòria i/o ensenyaments postobligatoris de Batxillerat, es realitzarà en un procés únic d'acord amb el calendari que apareix en l'annex II d'aquesta resolució.  
  
Tercer  
Excepte que hi haja una resolució expressa de l'òrgan competent, únicament els alumnes nascuts l'any 2010 podran matricular-se en el primer curs d'Educació Primària, i els alumnes nascuts el 2013 en el primer curs del segon cicle de l'Educació Infantil.  
  
Quart  
L'alumnat admés en el procediment d'admissió regulat a aquest efecte haurà de formalitzar la matrícula en les dates establides en aquesta resolució. Es consideraran places vacants per renúncia les assignades a aquells alumnes admesos en els processos d'escolarització que no hagen formalitzat la matrícula en els terminis fixats en aquesta resolució (article 41 del Decret 40/2016). En aquest cas, les places vacants produïdes per abandó, renúncia o altres causes s'oferiran als qui seguisquen en l'ordre de puntuació de la llista d'admesos en altres centres o sense ser-hi admesos (annex XIV de l'Ordre 7/2016), i aquests hauran de formalitzar la matrícula en el termini que se'ls assigne abans de la finalització del procés d'admissió. No obstant això, les vacants detectades fins a l'últim dia del mes de setembre s'oferiran als alumnes què seguisquen en l'ordre de puntuació del llistat que figura en l'esmentat annex XIV.  
  
Quan es tracte d'alumnes admesos procedents d'uns altres centres, presentaran, en el moment de matricular-se, el certificat de baixa del centre anterior (amb efectes del curs 2016-2017), que arreplegarà la seua situació acadèmica. La documentació aportada haurà d'acreditar que l'alumne compleix els requisits acadèmics exigits per l'ordenament jurídic vigent per al nivell educatiu i curs a què pretén accedir. Aquest certificat serà expedit pel centre d'origen i s'ajustarà al model vigent, i hi constaran els estudis que realitza o ha realitzat l'alumne en aquest any acadèmic (art. 54, punt 1.b de l'Ordre 7/2016, de 19 d'abril).  
  
  
Cinqué  
En els centres que imparteixen Educació Secundària, l'accés a una modalitat de Batxillerat requerirà la participació en el procés d'admissió, amb independència que l'alumne estiga cursant altres ensenyaments, fins i tot no obligatoris, al mateix centre.  
  
Sisé  
No es requerirà procés d'admissió en els supòsits particulars i excepcionals previstos en l'article 3.1 de l'Ordre 7/2016. D'acord amb això i, en consonància amb l'article 28.1 de l'Ordre 7/2016, l'alumnat que participa al programa experimental d'escolarització de dos anys oferit pels centres docents públics corresponents, no requerirà procés d'admissió per al nivell d'Educació Infantil de tres anys.  
  
La matrícula de l'alumnat que no requereix procés d'admissió per canvi de curs, cicle, etapa o nivell educatiu, dins del mateix centre fins a la finalització de l'educació bàsica, a excepció del canvi del primer al segon cicle de l'Educació Infantil en els centres privats on no estiga concertat el primer cicle d'aquests ensenyaments, serà organitzada de forma pròpia per cadascun dels centres docents, d'acord amb el principi d'autonomia en la gestió.  
  
Seté  
D'acord amb el que disposa l'article 32 del Decret 40/2016, les rendes anuals de la unitat familiar es valoraran segons superen, o no, dos vegades el valor de l'IPREM, indicador públic de renda a efectes múltiples que, tal com preveu l'article 37.3 de l'Ordre 7/2016, farà referència a l'exercici fiscal anterior en dos anys a l'any natural en què es sol·licita plaça escolar. Per a aquest procés d'admissió, segons el que disposa la Llei 22/2013, de 23 de desembre, de Pressupostos Generals de l'Estat per a l'any 2014 (BOE 309, 26.12.2013), l'esmentat indicador queda fixat en 7.455,14 euros.  
  
Huité  
Per a dirimir els empats en els ensenyaments objecte d'aquesta resolució, caldrà ajustar-se a allò que disposa l'article 38 del Decret 40/2016 (DOCV 7762, 18.04.2016).  
  
Nové  
Per a la formalització de la matrícula, tant els espanyols com els estrangers residents, hauran d'aportar la documentació a què es referix l'article 54 de l'Ordre 7/2016, de 19 d'abril. No obstant això, en els ensenyaments obligatoris, en el cas que en el moment de la matrícula no es puga aportar tota la documentació requerida, es podrà efectuar la matrícula condicionada al posterior lliurament de l'esmentada documentació, excepte la documentació que faça referència a la certificació de la seua situació acadèmica.  
En els ensenyaments postobligatoris, a més, hauran de fer efectiu en el moment de la matrícula les taxes per serveis administratius derivats de l'activitat acadèmica de nivell no universitari.  
  
Desé  
1. En el moment d'efectuar la matrícula, o abans de l'inici del curs escolar, en l'accés a les etapes d'Educació Infantil, Educació Primària, Educació Secundària Obligatòria i Batxillerat, l'alumnat o els seus representants legals hauran de presentar l'informe de salut de l'escolar regulat per allò establit en l'article 59.3 de la Llei 10/2014, de 29 de desembre, de la Generalitat, de Salut de la Comunitat Valenciana (DOCV 31.12.2014).  
2. Aquest document es facilitarà als centres sanitaris i serà emplenat gratuïtament pel facultatiu que tinga a càrrec seu el control sanitari de l'alumne, sense perjuí del lliure exercici professional.  
3. L'alumnat major d'edat estarà exempt de presentar aquest document.  
  
Onzé  
A partir del tercer curs d'Educació Secundària Obligatòria, l'alumnat és beneficiari de l'assegurança escolar obligatòria, segons la Llei de 17 de juliol de 1953, de la Direcció de l'Estat, sobre l'establiment de l'assegurança escolar a Espanya (BOE 18.07.1953). En compliment del reglament d'aquesta assegurança, la direcció dels centres educatius tramitarà per a l'alumnat del tercer curs d'Educació Secundària Obligatòria l'assignació del número de la Seguretat Social (NUSS) a la Tresoreria de la Seguretat Social, d'acord amb el que estableix la disposició addicional tercera del Reial Decret 84/1996, de 26 de gener, pel qual s'aprova el Reglament general sobre inscripció d'empreses i afiliació, altes, baixes i variacions de dades de treballadors en la Seguretat Social (BOE 27.02.1996). D'aquesta manera, els centres podran sol·licitar a la Tresoreria General de la Seguretat Social el model TA.1 (sol·licitud d'afiliació a la Seguretat Social, assignació de NUSS i variació de dades). Aquest model serà remés novament a la Tresoreria General de la Seguretat Social, una vegada emplenat per l'alumne, per a l'assignació del NUSS corresponent i ser així beneficiari de l'assegurança escolar obligatòria.  
  
Dotzé  
Els sol·licitants i els centres poden obtindre per mitjans telemàtics la normativa aplicable en aquest procés d'admissió, els models oficials d'instància, així com els annexos i programes necessaris per a la gestió del procediment, en la pàgina web http://www.ceice.gva.es/, en la icona «Admissió d'alumnat» establida amb aquesta finalitat.  
  
Tretzé  
Per a la gestió del procediment d'admissió de l'alumnat, els centres docents utilitzaran el sistema d'informació ITACA, complementat, si és el cas, amb aquells altres suports que calguen.  
Aquesta eina ha de ser utilitzada per tots els centres públics i privats concertats que, en aplicació de la normativa vigent, estiguen obligats a dur a terme el procés reglat per a admetre l'alumnat en els seus centres.  
  
L'enregistrament en el sistema ITACA de les dades que figuren en cadascuna de les sol·licituds d'admissió és imprescindible i obligatòria. Aquesta actuació ha de ser realitzada imperativament per tots els centres, encara que tinguen menys sol·licituds que places vacants disponibles.  
La comprovació de l'enregistrament de les dades i la validació de la documentació aportada, així com la introducció de dades i la baremació de les sol·licituds es realitzaran per part dels centres docents d'acord amb allò disposat en els articles 45 i 46 de l'Ordre 7/2016.  
  
Catorzé  
D'acord amb l'article 55.2 de l'Ordre 7/2016, la introducció de dades relatives a l'alumnat matriculat haurà de estar completada abans del 30 de setembre de 2016. Per a això utilitzaran la aplicació informàtica corresponent.  
  
Quinzé  
No es podrà emetre cap model en què se sol·liciten dades diferents de les que figuren en els models oficials, sense l'expressa autorització d'aquesta direcció territorial.  
  
Castelló de la Plana, 21 d'abril de 2016.- El director territorial d'Educació, Investigació, Cultura i Esport de Castelló: Robert Roig Marzà.  
  
ANNEX I  
Calendari d'admissió per a ensenyaments d'Educació Infantil i Educació Primària  
  
Aquest procés d'admissió afecta els centres públics i centres privats concertats que impartisquen els ensenyaments d'Educació Infantil i Educació Primària, i s'organitzarà en les fases que s'indiquen a continuació:  
  
1. Actuacions prèvies al procés d'admissió i actes administratius conseqüents  
1.1. Desapareix la necessitat que les famílies confirmen plaça en els centres públics. L'alumnat passa automàticament d'una etapa a una altra sense necessitat de realitzar cap tràmit, tant si es tracta d'un centre públic com si és concertat. Amb això s'unifica el procediment en tots els centres sostinguts amb fons públics, es garanteix l'itinerari educatiu i s'eliminen tràmits en el procediment d'admissió.  
  
1.2. A l'alumnat d'un centre adscrit se li reservarà plaça escolar al centre objecte de l'adscripció. Els centres docents, per a comunicar les dades de l'alumnat que passa al centre adscrit, introduiran en el sistema ITACA la informació de l'alumnat corresponent que es preveu que promocionarà, amb indicació del programa lingüístic que cursen, fins al 28 d'abril.  
1.3. Remissió de la documentació acadèmica i personal dels alumnes per part dels centres d'origen als centres d'adscripció: fins a l'1 de juliol.  
  
2. Canvi de modalitat lingüística  
2.1. Les sol·licituds de canvi de modalitat lingüística, tant per a l'alumnat procedent d'un centre adscrit com per a l'alumnat propi d'un centre, podran ser presentades en l'esmentat centre fins al 27 d'abril.  
  
  
3. Procés d'admissió de l'alumnat  
3.1. Constitució de les comissions municipals d'escolarització, de districte i sectorials, a les localitats on n'hi haja: fins al 27 d'abril.  
  
3.2. Publicació de les àrees d'influència i limítrofes: fins al 4 de maig.  
3.3. Introducció, a través del sistema ITACA, per part dels centres educatius públics i privats concertats, de les dades corresponents a les previsions de l'alumnat que repeteix, promociona, etcètera, necessàries per a la determinació d'unitats i vacants de places escolars: fins al 29 d'abril.  
3.4. Publicació de vacants existents als centres educatius per al procés d'admissió de l'alumnat, així com de la informació pública a què es refereix l'article 29 de l'Ordre 7/2016: 9 de maig.  
3.5. Presentació de sol·licituds d'admissió i de la documentació corresponent al centre de primera opció o, en el seu cas, als centres receptors: del 9 al 19 de maig.  
3.6. Comprovació de duplicitats per part de la Inspecció d'Educació: 26 i 27 de maig.  
3.7. Baremació dels diversos apartats de la sol·licitud en les distintes opcions per part dels centres afectats: del 9 al 27 de maig.  
3.8. Elaboració i publicació de les llistes provisionals d'admesos: 2 de juny.  
3.9. Presentació de reclamacions davant la direcció dels centres públics, o de la titularitat en el cas dels centres privats concertats: fins al 6 de juny. Si no hi ha contestació expressa, la reclamació s'entendrà estimada o denegada depenent que l'alumne figure en la llista definitiva d'admesos o de no admesos.  
3.10. Nova baremació, per part dels centres docents, dels diversos apartats de les sol·licituds que pertoquen a la vista de les contestacions a les reclamacions efectuades: el 9 de juny i fins a les 15.00 hores del 10 de juny.  
3.11. Publicació als centres de les llistes definitives de l'alumnat admés: 14 de juny.  
3.12. Les al·legacions contra les llistes definitives, quan la plaça sol·licitada siga per a centres públics, es realitzaran davant de la comissió d'Escolarització: fins al 15 de juny. Les esmentades al·legacions es resoldran i contestaran per escrit fins al dia 17 de juny.  
Contra les decisions de la comissió d'escolarització, els interessats podran interposar un recurs davant del director territorial corresponent en el termini d'un mes.  
El sol·licitant de plaça en centres privats concertats podrà interposar, contra les llistes definitives d'admesos, un recurs davant de la direcció territorial corresponent segons allò que s'ha preceptuat en l'article 43.3 del Decret 40/2016.  
3.13. Termini de formalització de la matrícula: del 17 al 29 de juny.  
3.14. Termini de formalització de la matrícula per a cobrir les places vacants produïdes per renúncia o excedents: 30 de juny.  
3.15. Remissió, per part de la comissió d'escolarització, de les vacants resultants a la direcció territorial competent: fins al 4 de juliol.  
  
  
  
ANNEX II  
Calendari d'admissió per a ensenyaments d'Educació Secundària Obligatòria i Batxillerat  
  
Aquest procés d'admissió afecta els centres públics i centres privats concertats que impartisquen els ensenyaments d'Educació Secundària Obligatòria i Batxillerat, i s'organitzarà en les fases que s'indiquen a continuació:  
1. Actuacions prèvies al procés d'admissió i actes administratius conseqüents  
1.1. Desapareix la necessitat que les famílies confirmen plaça en els centres públics. L'alumnat passa automàticament d'una etapa a una altra sense necessitat de realitzar cap tràmit, tant si es tracta d'un centre públic com si és concertat. Amb això s'unifica el procediment en tots els centres sostinguts amb fons públics, es garanteix l'itinerari educatiu i s'eliminen tràmits en el procediment d'admissió.  
1.2. A l'alumnat d'un centre adscrit se li reservarà plaça escolar en el centre objecte de l'adscripció. Els centres docents, per a comunicar les dades de l'alumnat que passa al centre adscrit, introduiran en el sistema ITACA la informació de l'alumnat corresponent que es preveu que promocionarà, amb indicació del programa lingüístic que cursen, fins al 28 d'abril.  
1.3. Els centres educatius que impartisquen ensenyaments d'Educació Primària i que estiguen adscrits a un centre que impartisca Educació Secundària Obligatòria, remetran la relació nominal de l'alumnat que, a la fi del curs escolar, reunisca el requisit acadèmic per a l'accés als ensenyaments d'Educació Secundària Obligatòria fins al 24 de juny.  
1.4. Remissió de la documentació acadèmica i personal dels alumnes per part dels centres d'origen als centres d'adscripció: fins a l'1 de juliol.  
  
2. Canvi de modalitat lingüística  
2.1. Les sol·licituds de canvi de modalitat lingüística, tant per a l'alumnat procedent d'un centre adscrit com per a l'alumnat propi d'un centre, podran ser presentades en l'esmentat centre fins al 29 d'abril.  
  
  
3. Únic procés d'admissió de l'alumnat en els ensenyaments d'Educació Secundària Obligatòria (ESO) i Batxillerat  
3.1. Constitució de les comissions municipals d'escolarització, de districte i sectorials a les localitats on n'hi haja: fins al 27 d'abril.  
  
3.2. Publicació de les àrees d'influència i limítrofes: fins al 4 de maig.  
3.3. Introducció, a través del sistema ITACA, per part dels centres educatius públics i privats concertats, de les dades corresponents a les previsions de l'alumnat que repeteix, promociona, etcètera, necessàries per a la determinació d'unitats i vacants de places escolars: del 27 d'abril al 6 de maig.  
3.4. Publicació de vacants existents als centres educatius per al procés d'admissió de l'alumnat, així com de la informació pública a què es refereix l'article 29 de l'Ordre 7/2016: 23 de maig.  
3.5. Presentació de sol·licituds d'admissió per a ESO i Batxillerat i de la documentació corresponent al centre de primera opció o, en el seu cas, als centres receptors: del 23 de maig al 2 de juny, ambdós inclosos.  
  
3.6. Comprovació de duplicitats per part de la Inspecció d'Educació: del 8 al 10 de juny.  
3.7. Els centres expediran als sol·licitants de plaça en ESO o en Batxillerat el certificat del requisit acadèmic marcat per la normativa vigent.  
a) Alumnat que finalitza Educació Primària: els centres en certificaran la promoció a ESO fins al dia 23 de juny.  
b) Alumnat que, al juny, reunisca els requisits acadèmics marcats per la normativa vigent perquè li siga expedit el títol de Graduat en Educació Secundària Obligatòria: els centres expediran el certificat que consta en l'annex XVII de l'Ordre 7/2016, amb expressió de la nota mitjana, en el termini de dos dies hàbils, excloent-ne els dissabtes, a comptar a partir de la finalització de les activitats lectives del corresponent curs escolar.  
c) Alumnat que, al juliol, reunisca els requisits acadèmics marcats per la normativa vigent perquè li siga expedit el títol de Graduat en Educació Secundària Obligatòria: els centres expediran el certificat que consta en l'annex XVII de l'Ordre 7/2016, amb expressió de la nota mitjana, fins al 5 de juliol.  
d) Resta de sol·licitants: els centres expediran el certificat corresponent fins al 5 de juliol.  
3.8. Presentació del requisit acadèmic  
- Els sol·licitants de 1r curs d'ESO presentaran el certificat d'haver promocionat de Primària a ESO, des del dia 22 fins al 29 de juny.  
  
- Els sol·licitants de Batxillerat i de 2n, 3r i 4t d'ESO que reunisquen, al juny, els requisits acadèmics marcats per la normativa vigent, presentaran el requisit acadèmic des del dia 22 fins al 29 de juny. Per a 1r de Batxillerat, es presentarà un certificat de la nota mitjana d'ESO segons l'annex XVII de l'Ordre 7/2016 o, en el seu cas, un certificat de la nota mitjana del cicle formatiu de grau mitjà corresponent; per a 2n de Batxillerat i 2n, 3r i 4t d'ESO, es presentarà el certificat corresponent.  
- Els sol·licitants de Batxillerat i de 2n, 3r i 4t d'ESO que reunisquen, al juliol, els requisits acadèmics marcats per la normativa vigent, presentaran el requisit acadèmic fins al 6 de juliol; per a 1r de Batxillerat, es presentarà un certificat de la nota mitjana d'ESO segons l'annex XVII de l'Ordre 7/2016 o, en el seu cas, un certificat de la nota mitjana del cicle formatiu de grau mitjà corresponent; per a 2n de Batxillerat i 2n, 3r i 4t d'ESO, es presentarà el certificat corresponent.  
  
- En tots els casos anteriors, si per qualsevol circumstància no ha pogut presentar-se en els terminis indicats, podrà lliurar-se, excepcionalment, fins al dia 6 de juliol.  
3.9. D'acord amb l'article 41.7 de l'Ordre 7/2016, en l'accés als ensenyaments de Batxillerat, quan l'alumne o alumna procedisca del mateix centre, l'expedició i la presentació descrites en els punts 3.7 i 3.8 s'efectuaran directament pel centre.  
3.10. Baremació dels diversos apartats de les sol·licituds en les distintes opcions per part dels centres afectats: del 24 de maig al 15 de juny.  
3.11. Els alumnes procedents de centres adscrits que no hagen sol·licitat plaça en un altre centre en el procés d'admissió podran avançar la formalització de la matrícula: del 27 de juny a l'1 de juliol.  
3.12. Elaboració i publicació de les llistes provisionals d'admesos: 11 de juliol.  
3.13. Presentació de reclamacions davant la direcció dels centres públics, o de la titularitat en el cas dels centres privats concertats: fins al 13 de juliol. Si no hi ha contestació expressa, la reclamació s'entendrà estimada o denegada depenent que l'alumne figure en la llista definitiva d'admesos o de no admesos.  
3.14. Nova baremació, per part dels centres docents, dels diversos apartats de les sol·licituds que pertoquen a la vista de les contestacions a les reclamacions efectuades: el 14 de juliol i fins a les 15.00 hores del 15 de juliol.  
3.15. Publicació als centres de les llistes definitives de l'alumnat admès: 19 de juliol.  
3.16. Les al·legacions contra les llistes definitives, quan la plaça sol·licitada siga per a centres públics, es realitzaran davant de la comissió d'escolarització: fins al 20 de juliol. Les esmentades al·legacions es resoldran i contestaran per escrit fins al dia 22 de juliol.  
Contra les decisions de la comissió d'escolarització, els interessats podran interposar un recurs davant del director territorial corresponent en el termini d'un mes.  
El sol·licitant de plaça en centres privats concertats podrà interposar, contra les llistes definitives d'admesos, un recurs davant de la direcció territorial corresponent segons allò que s'ha preceptuat en l'article 43.3 del Decret 40/2016.  
3.17. Termini de formalització de matrícula: del 21 al 28 de juliol.  
3.18. Termini de formalització de matrícula per a cobrir les places vacants per renúncia o excedents per a l'alumnat que ha participat en l'únic procés d'admissió: 29 de juliol.